## Pravilnik o posebnim uvjetima za uvoz određene hrane i hrane za životinje podrijetlom ili isporučene iz Kine

### NN 86/2011 (25.7.2011.), Pravilnik o posebnim uvjetima za uvoz određene hrane i hrane za životinje podrijetlom ili isporučene iz Kine

MINISTARSTVO POLJOPRIVREDE, RIBARSTVA I RURALNOG RAZVOJA

1820

Na temelju članka 84. stavka 5. Zakona o hrani (»Narodne novine« br. 46/07, 55/11), ministar poljoprivrede, ribarstva i ruralnog razvoja donosi

PRAVILNIK

O POSEBNIM UVJETIMA ZA UVOZ ODREĐENE HRANE I HRANE ZA ŽIVOTINJE PODRIJETLOM ILI ISPORUČENE IZ KINE[[1]](#footnote-29081-1)

I. OPĆE ODREDBE

Predmet Pravilnika

Članak 1.

Ovim se Pravilnikom propisuju posebni uvjeti za uvoz određene hrane i hrane za životinje podrijetlom ili isporučene iz Narodne Republike Kine (u daljnjem tekstu: Kine).

II. POSEBNE ODREDBE

Zabrana uvoza

Članak 2.

(1) Zabranjen je uvoz u Republiku Hrvatsku hrane podrijetlom iz Kine koja sadrži mlijeko, mliječne proizvode, soju i proizvode od soje namijenjene za prehranu dojenčadi i male djece u smislu Pravilnika o hrani za posebne prehrambene potrebe (»Narodne novine« br. 41/10)[[2]](#footnote-29081-2).

(2) U slučaju da se hrana iz stavka 1. ovoga članka nalazi na tržištu, nadležno tijelo mora osigurati povlačenje i uništavanje te hrane.

Prethodna obavijest o pošiljci

Članak 3.

Subjekt u poslovanju s hranom i hranom za životinje ili njihov predstavnik odgovoran za pošiljku mora dostaviti na kontrolno mjesto iz članka 4. stavka 6. ovoga Pravilnika prethodnu obavijest o predviđenom datumu i vremenu fizičkog dolaska pošiljke amonij-
-bikarbonata namijenjenog za hranu i hranu za životinje te pošiljaka hrane i hrane za životinje koja sadrži mlijeko, mliječne proizvode, soju ili proizvode od soje podrijetlom ili isporučene iz Kine.

Kontrolne mjere

Članak 4.

(1) Osim na pošiljkama hrane iz članka 2. stavka 1. ovoga Pravilnika, osoba ovlaštena za provođenje službene kontrole mora provesti dokumentacijski, identifikacijski i fizički pregled, uključujući i laboratorijsko ispitivanje pošiljaka amonij-bikarbonata namijenjenog za hranu i hranu za životinje te pošiljaka hrane i hrane za životinje koja sadrži mlijeko, mliječne proizvode, soju ili proizvode od soje podrijetlom ili isporučene iz Kine, a koje se uvoze u Republiku Hrvatsku.

(2) Identifikacijski i fizički pregled, uključujući uzorkovanje i laboratorijska ispitivanja za kontrolu prisutnosti melamina moraju se provoditi na otprilike 20% pošiljaka iz stavka 1. ovoga članka.

(3) Osoba ovlaštena za provođenje službene kontrole može provesti nasumični fizički pregled pošiljaka ostale hrane i hrane za životinje s velikim udjelom proteina podrijetlom iz Kine, a koje su namijenjene uvozu u Republiku Hrvatsku.

(4) Fizički pregled pošiljaka iz ovoga članka se osobito odnosi na utvrđivanje količine melamina, a pošiljka mora biti zadržana pod nadzorom do dobivanja rezultata laboratorijskog ispitivanja.

(5) Hrana ili hrana za životinje za koju je analizom utvrđeno da sadrži više od 2,5 mg/kg melamina ne smije ući u lanac hrane i hrane za životinje te se mora neškodljivo zbrinuti.

(6) Popis kontrolnih mjesta nalazi se u Dodatku 2. Pravilnika o povećanom broju službenih kontrola hrane i hrane za životinje neživotinjskog podrijetla koja predstavlja poznatu ili prijeteću opasnost pri uvozu (»Narodne novine« br. 119/10, 63/11)[[3]](#footnote-29081-3).

(7) Popis kontrolnih mjesta iz stavka 6. ovoga članka objavljuje se na web-stranicama Ministarstva poljoprivrede, ribarstva i ruralnog razvoja i Ministarstva zdravstva i socijalne skrbi.

(8) Popis iz stavka 7. ovoga članka dostavlja se Europskoj komisiji.

(9) Pošiljka može biti puštena u slobodni promet ukoliko subjekt u poslovanju s hranom i hranom za životinje ili njihov predstavnik carinskim službama predoči dokaz da su završene sve službene kontrole iz stavka 1. ovoga članka te ukoliko su dobiveni zadovoljavajući rezultati fizičkog pregleda, ako su takvi pregledi bili zahtijevani.

Podnošenje Izvješća Europskoj komisiji

Članak 5.

(1) Ministarstvo poljoprivrede, ribarstva i ruralnog razvoja podnosi Europskoj komisiji Izvješće koje sadrži sve analitičke rezultate službenih kontrola iz članka 4. stavka 1. ovoga Pravilnika.

(2) Izvješće iz stavka 1. ovoga članka podnosi se kvartalno, u mjesecu koji slijedi nakon svakog kvartala.

Troškovi službene kontrole pri uvozu

Članak 6.

Subjekt u poslovanju s hranom i hranom za životinje obvezan je podmiriti troškove službene kontrole pri uvozu, uključujući uzorkovanje, ispitivanja, skladištenje i sve poduzete mjere u slučaju nesukladnih pošiljaka.

III. PRIJELAZNE I ZAVRŠNE ODREDBE

Članak 7.

Ovaj Pravilnik stupa na snagu 1. siječnja 2012. godine osim odredbi članka 4. stavka 8. i članka 5. ovoga Pravilnika koje stupaju na snagu danom pristupanja Republike Hrvatske Europskoj uniji.

Klasa: 011-02/11-01/7

Urbroj: 525-13-2-0705/11-22

Zagreb, 12. srpnja 2011.

Potpredsjednik Vlade
Republike Hrvatske i ministar poljoprivrede, ribarstva i ruralnog razvoja
Petar Čobanković, v. r.

[[1](#footnote-29081-1-backlink)]Pravilnikom se preuzimaju odredbe Uredbe Komisije (EZ) br. 1135/2009 od 25. studenoga 2009. godine kojima se uređuje uvoz određene hrane i hrane za životinje iz Kine te ukida Odluka Komisije (EZ) br. 798/2008

[[2](#footnote-29081-2-backlink)]Pravilnikom su preuzete odredbe Direktive 2009/39/EZ Europskog parlamenta i Vijeća od 6. svibnja 2009. o hrani za posebne prehrambene potrebe i Uredbe Komisije (EZ) br. 953/2009. od 13. listopada 2009. o tvarima koje se u posebne prehrambene svrhe mogu dodati hrani za posebne prehrambene potrebe

[[3](#footnote-29081-3-backlink)]Pravilnikom su preuzete odredbe Uredbe Komisije (EZ) br. 669/2009 od 24. srpnja 2009. godine i odredbe Uredbe Komisije (EU) br. 212/2010 od 12. ožujka 2010. godine kojima se propisuju pravila provedbe povećanog broja službenih kontrola određene hrane i hrane za životinje neživotinjskog podrijetla pri uvozu u okviru Uredbe (EZ) 882/2004.

Pravilnik, NN 86/2011-1820